Stel provinsiale grense oop, pleit toerismebedryf(Foto: Love South Africa/Facebook) ŉ Groep belanghebbendes in die toerismebedryf beoog om volgende week na die kantoor van die premier en die departement van toerisme in Limpopo op te ruk om te eis dat die toerismebedryf – en provinsiale grense – heropen moet word. ŉ Grief- en versoekskrif sal daar aan die owerhede oorhandig word. “Ons uiteindelike doel is om die gasvryheidsbedryf, wat tans in ŉ wurggreep en stryd om oorlewing verkeer, weer op dreef te kry deur die regering se afsonderingsregulasies te laat ophef,” het Ben Grobler, organiseerder, Maandag gesê. “Hierdie bedryf is een van die grootste werkverskaffers in die provinsie en as die afsondering langer voortduur, gaan dit lei tot nog meer werksverliese as wat reeds die geval is. Dit sal ŉ nog groter uitwerking hê op die ekonomie, veiligheid en maatskaplike omstandighede,” het Grobler gesê. Grobler is ŉ vryskuttoergids en besit saam met sy vrou ŉ lodge digby Bela-Bela. Volgens hom het hulle die laaste keer vroeg in Maart gaste by die lodge gehad en kon hy in November laas gaste op ŉ toer vergesel. Hulle moes reeds die meeste van hul werkers aflê. “Ons kon nie meer bekostig om hulle te betaal nie. As ons nie gaste het nie, kan ons nie oorleef nie.” Grobler sê hulle kwalifiseer ook nie vir staatshulp nie, omdat die onderneming nie aan swartbemagtigingsvereistes voldoen nie. “In hierdie stadium gaan dit verskriklik moeilik in die bedryf. Ons moet raap en skraap om alles te betaal.” Grobler sê die meeste van hul gaste is toeriste uit Gauteng. Talle ander rolspelers in die bedryf maak ook staat op gaste uit ander provinsies. Hy sê selfs voor die jongste afsonderingsregulasies wat oorgrens-jag verbied, was die bedryf in ŉ krisis gedompel. Die jongste regulasies het die situasie net vererger. Verblyf vir jagdoeleindes word toegelaat mits dit in dieselfde provinsie is as waar die jagter woon. Oorslaap vir jagdoeleindes in ŉ ander provinsie word heeltemal verbied. Die restaurantbedryf het ook onlangs teen die afsonderingsmaatreëls betoog. (Foto: A Gorman Photography/Facebook) Die toerismebedryf het reeds soortgelyke optogte in ander provinsies gehou. Die optog word as apolities en onafhanklik bestempel. TLU SA se Noordstreek en die VF Plus in Limpopo het reeds hul steun aan die optog in Limpopo toegesê en Grobler het ander rolspelers, waaronder hotelle, lodges, gastehuise, restaurante, jagplase en toeroperateurs, genooi om betrokke te raak. Die optog sal om 09:00 in Bela-Bela begin en dan noord op die R101 deur Modimolle, Mookgopong, Mokopane en Polokwane beweeg. Meer voertuie sal op elke dorp aansluit. ŉ Soortgelyke tog word vanuit die noorde van die provinsie beoog sodat betrokkenes mekaar in Polokwane by die regeringskantore ontmoet. Grobler sê die konvooi sal teen ŉ normale spoed ry weens die afstand wat afgelê moet word en om nie ander motoriste te verontrief nie.